作者:儲光羲
標題:田家即事答崔二東皋作四首
內容:玄鳥雙雙飛，杏林初發花。喣偷命僮僕，可以樹桑麻。清旦理犁鋤，日入未還家。有客山中至，言傳故人訊。蕩漾敷遠情，飄颻吐清韻。猗歟春皋上，無乃成秋興。念別求須臾，忽至嚶鳴時。菜田燒故草，初樹養新枝。所寓非幽深，夢寐相追隨。依依親隴畝，寂寂無鄰裡。不聞雞犬音，日見和風起。賴君遺掞藻，憂來散能弭。